
אהובה שרון – חבר המתרגמים בע"מ
שינויים בתקציב לשנת 2011

היו"ר משה גפני:


אני פותח את ישיבת ועדת הכספים. על סדר היום שינויים בתקציב לשנת 2011.


חבר הכנסת יעקב אדרי, אתה מבקש הצעה לסדר. אני רוצה רק להעיר את תשומת לבך למה  שאמרת בשבוע שעבר. ביקשתי לשים בסדר היום ביום שלישי שינויים בתקציב, אפילו שעוד לא היו העברות.

יעקב אדרי:

זה בסדר גמור. אין לי בעיה עם זה. 


אני שומע ודיברתי אתך על זה שהנושא של מסקנות ועדת ששינסקי יידונו בוועדה המשותפת. אני ראיתי גם את חוות הדעת המשפטית  שזה צריך להיות כאן. אני מבקש שלא תוותר על זה. מי שמוחל על כבודו, כבודו לא מחול ואנחנו לא מוחלים על כבודך ועל כבוד הוועדה. אני מאוד מבקש שזה יהיה כאן ואני אומר לך את זה ברור. אם לא, אני אעשה את כל מה שאני יכול בכוחותיי הדלים לטפל בזה. 

היו"ר משה גפני:


אני אמור לשבת עם יושב ראש הכנסת. 

יעקב אדרי:

כל יום אני שומע משהו אחר. 

ראלב מג'אדלה:

כבוד היושב ראש, אני מתנדב לעדכן אותך ואת כבודו. אתמול היושב ראש בנשיאות קבע שהדיון יתקיים בוועדת הכספים וזאת משתי סיבות.

יעקב אדרי:

זהו. גמרנו.

היו"ר משה גפני:


לא, לא גמרנו. אני לא יודע מה הוא אמר בנשיאות.

ראלב מג'אדלה:

תקשיב למה שאני אומר. לכן אני אומר לך שאתה לא יודע. אתמול קבע היושב ראש והודיע לנשיאות שהדיון בששינסקי יתקיים בוועדת הכספים וזאת, ראשית, בגלל חוות דעת היועץ המשפטי של הכנסת, ושנית, בגלל שהוא רוצה לעשות את הדבר בצורה ראויה, גם בתוך הבית. לכן הדיון יהיה כאן. 

היו"ר משה גפני:


תודה רבה.


רבותיי, אני עובר להעברות תקציביות.

יעקב אדרי:

זה נחמד מאוד שאנחנו לא מקבלים תשובה, אבל זה בסדר.

היו"ר משה גפני:


אמרתי שאני אמור לשבת עם יושב ראש הכנסת.

ראלב מג'אדלה:

זה לא מספיק שחבר הנשיאות מעדכן אותך?

יעקב אדרי:

אני מאוד מכבד אותך, אבל אני יודע על מה אני מדבר.

היו"ר משה גפני:


נכון. יעקב יודע מה הוא מדבר.

פניות מספר 10 ו-11 –
חן לב:

הפנייה נועדה לתקצב שתי משרות עובדי מדינה עבור מנהל וסגן מנהל בפרויקט להבה שמנוהל במשרד האוצר.

יעקב אדרי:

מה זה הפרויקט הזה?

חן לב:

פרויקט להבה הוא פרויקט לצמצום הפער הדיגיטאלי בחברה הישראלית. הפרויקט יכלול במהלך השנה הקרובה  עד שלושים מרכזי תקשוב ברשויות מקומיות.

אורי אריאל:
איפה זה? איפה אתם עושים את זה?

חן לב:

במגוון רשויות מקומיות שנבחרו לפי שורה של קריטריונים, בעיקר סוציו אקונומיים.

אורי אריאל:

אפשר לקבל את הרשימה?

חן לב:

אני אוכל להעביר אותה לוועדה, כן.

אורי אריאל:

מנהל הוועדה, ביקשנו שהוא יעביר חומר. אם תוכל לדאוג שהוא יגיע אלינו.

פניה קירשנבאום:

מה הסכום בו מדובר?

חן לב:

חצי מיליון שקלים.

היו"ר משה גפני:


איפה יעבדו שני העובדים האלה?

חן לב:

עובדי המדינה מתווספים לתקציב משרד האוצר. הם יעבדו תחת חטיבת הטכנולוגיות של אגף החשב הכללי, שם מנוהל הפרויקט גם היום.

ראלב מג'אדלה:

אני קצת תמה על מה שקורה כאן. זה הפרויקט הכי מוביל באוצר, הכי מוצלח והכי פופולארי. אתם לא יודעים עליו?

אורי אריאל:

לא.

ראלב מג'אדלה:

אני מציע שתזמין את ועדת הכספים לביקור במרכז להבה.

ציון פיניאן:

זה פרויקט מוצלח מאוד שפועל גם במגזר וגם בכל הארץ.

מגלי והבה:

הוא אמר שיש רשימת ישובים. אנחנו ביקשנו לקבל את רשימת הישובים ולא את המחמאות. 

ציון פיניאן:

כשסוף סוף יש משהו טוב, צריך גם לומר שהוא טוב.

מגלי והבה:

הוא עובד כבר עשר שנים.

ראלב מג'אדלה:

כבר אמר את זה מישהו מהאופוזיציה. למה אתה  לא מסתפק בזה? אני אמרתי את זה.

ציון פיניאן:

חבר שלך מהאופוזיציה אמר דברים אחרים.

היו"ר משה גפני:


אני מבקש שתעבירו את רשימת הישובים. 

ראלב מג'אדלה:

אתה מקבל את ההצעה שלי, שהם יזמינו אותנו לביקור בפרויקט להבה באור יהודה?

חן לב:

נעביר את הבקשה לחשב הכללי.

היו"ר משה גפני:


כן, למה לא? בטח. 


אנחנו מצביעים.

ה צ ב ע ה

פניות מספר 10 ו-11 – אושרו פה אחד

פניה קירשנבאום:

נקבל את רשימת הישובים?

היו"ר משה גפני:


נקבל את הרשימה של הישובים. מתי אתה נותן אותה?

פניה קירשנבאום:

אולי נשים רביזיה עד שהוא ייתן?

חן לב:

במהלך השבועיים הקרובים.

פניה קירשנבאום:

אני רוצה לראות את הרשימה.

אורי אריאל:

למה שבועיים? יש לך את הרשימה במחשב שלך. מה הבעיה?

חן לב:

בשבוע הקרוב. אין בעיה.

אורי אריאל:

זה יכול להיות תוך שעה.

ראלב מג'אדלה:

חבל שלא הבאת את הרשימה אתך.

פניה קירשנבאום:

תרשום שאני שמה רביזיה עד שאני אראה את הרשימה של הישובים. תודה.

אורי אריאל:

אני מצטרף לרביזיה.

יעקב אדרי:
גם אני.

ראלב מג'אדלה:

אני מתנגד לרביזיה.

אורי אריאל:

בוא נצביע עכשיו ויהיה לזה רוב נגד.

ראלב מג'אדלה:

אני מתנגד לרביזיה.

ציון פיניאן:

פניה, עזבי את זה.

היו"ר משה גפני:


פניה, הם מתחילים להגיע עכשיו כל שבוע. אני לא חסיד של אגף החשב הכללי במשרד האוצר. תוך שבוע נקבל את הרשימה.

ראלב מג'אדלה:

יש את הרשימה. אתה רוצה שאני אעביר לך?

פניה קירשנבאום:

אני מוותרת, אבל זאת פעם אחרונה שאני היום מוותרת.

יעקב אדרי:

גם אני.

היו"ר משה גפני:


חן לב, אין רביזיה. תוך שבוע תביא את הרשימה של הישובים.

פניות מספר 16 ו-17 – תיירות

עופר מרגלית:

הפנייה נועדה להעברת סכום תמיכה בפיתוח השקעות מסעיף רגיל לסעיף 78. מדובר בשינוי מבני בתקציב המשרד וזה בתיאום עם המשרד.

פניה קירשנבאום:

איזה משרד? אני רואה שאתם לוקחים כסף מהתיירות.

עופר מרגלית:

אנחנו לא לוקחים. אנחנו מעבירים מהסעיף הרגיל של משרד התיירות לסעיף הפיתוח.

היו"ר משה גפני:


זה מה שהמשרד ביקש?

עופר מרגלית:

זה מה שהמשרד רוצה. זה מתואם עם המשרד.

היו"ר משה גפני:


אנחנו מצביעים.

ה צ  ב ע ה

פניות מספר 16 ו-17 – אושרו פה אחד

פניות מספר 18 ו-19 – משרד התיירות

עופר מרגלית:

הפנייה הזאת היא בהמשך לפנייה הקודמת. הבקשה היא להעביר את העודפים שנצברו בסעיף ממנו העברנו לסעיף אליו הועבר הסכום של השקעה במלונות, מ-37 ל-78.

היו"ר משה גפני:


אנחנו מצביעים.

ה צ ב ע ה

פניות מספר 18 ו-19 – אושרו פה אחד

אמנון כהן:

שאלה. מה קורה לגבי ההחלטה על העתקת  מלונות בים המלח? 

עופר מרגלית:
עדיין לא התקבלה החלטה סופית של שר התיירות.

אמנון כהן:

הכסף הזה לא מיועד לזה?

עופר מרגלית:

לא. הוא לא רלוונטי.

ציון פיניאן:

אבל הפרסומים הם ששר התיירות תומך בהעתקה.

אמנון כהן:

אדוני היושב ראש, אני חושב שצריך לקיים כאן דיון בנושא הזה של העתקת בתי המלון.

היו"ר משה גפני:


דיברתי עם סטס על העניין הזה.

אמנון כהן:

צריך לראות את כל ההשלכות.

היו"ר משה גפני:


בסדר. בוודאי. זה גם יגיע לכאן. עוד אין החלטה. יש כאלה שאומרים שזה עדיף על זה, אבל אין עדיין החלטה.

אמנון כהן:

אבל הכנסת צריכה לומר את דברה.

היו"ר משה גפני:


אתה רוצה שנקיים דיון מיוחד? אני אדבר אתו. בסדר. 

עופר מרגלית:

רק לידיעה. גם בוועדת הכלכלה היה דיון על זה.

אמנון כהן:

אנחנו ועדת כספים.

היו"ר משה גפני:


תצטרכו כסף לעניין הזה, לא?

ציון פיניאן:

אז שילכו לוועדת הכלכלה.

היו"ר משה גפני:



אתה רוצה שנשלח אתכם לוועדת הכלכלה כדי שתיתן לכם כסף?

עופר מרגלית:

לא. רק רציתי ליידע אתכם.

אמנון כהן:

אנחנו יודעים. אנחנו חברים גם בוועדת הכלכלה .

היו"ר משה גפני:


אני עובר עכשיו להודעות. אני רוצה שנדע שהנושא הוא עודפים משנה לשנה של כל המשרדים. עד עכשיו היו העברות וההעברות מחייבות אישורה של ועדת הכספים. בלי אישור אין העברה. אני עובר עכשיו להודעות. הודעות, אם 21 ימים עוברים והוועדה לא אמרה שהיא מבקשת לעכב את זה או מבקשת דיון, ההודעות מאושרות אוטומטית. אלה לא העברות. 

יעקב אדרי:

האם אנחנו יכולים להתנגד להודעות?

היו"ר משה גפני:


בוודאי.

אורי אריאל:

זה מהות הדיון.

פניה קירשנבאום:

מה גורל ההודעה אם אנחנו מתנגדים לה?

היו"ר משה גפני:


אני מביא את זה לדיון כדי לא לחכות 21 ימים. אם הוועדה מאשרת, זה נכנס לתוקף מיידית ברגע שהוועדה אישרה. אם הוועדה מתנגדת, זה יורד מסדר היום ונגמר הסיפור. אין את העודפים האלה.

פניה קירשנבאום:

אי אפשר לדחות את זה? 

היו"ר משה גפני:


אפשר לדחות. אפשר להגיד שאנחנו מבקשים לעכב.

יעקב אדרי:

מבקשים ממך שלא תודיע היום.

היו"ר משה גפני:


רוב חברי הוועדה יחליט מה שהוא רוצה.

ראלב מג'אדלה:

היות שאני חבר ועדה חדש, אמרת שההודעות עד 21 ימים. אם חבר לא מתנגד להודעה שנמסרה כאן, היא מקבלת תוקף. עד כאן נכון?

אמנון כהן:

כן.

פניה קירשנבאום:

אז היא עוברת לסעיף תקציבי והיא מגיעה כהעברה בסעיף תקציבי.

ראלב מג'אדלה:

אבל אחר כך הוספת משהו ולא שמעתי.

היו"ר משה גפני:


אמרתי שאני מביא את זה מיד בישיבה הראשונה שעוסקת בשינויים בתקציב. כדי לאשר את זה, אם הוועדה מחליטה לאשר את זה, זה נכנס לתוקף מיד ולא מחכים 21 ימים. אם הוועדה דוחה את זה או מפילה את זה, אין את העודף הזה. למשרד חסר העודף. 

ראלב מג'אדלה:

והכסף חוזר לאוצר?

היו"ר משה גפני:


כן, חוזר לאוצר.

הודעה מספר 78001 – משרד התיירות

עופר מרגלית:

הפנייה נועדה להעברת עודפי התקציב משנת 2010 לשנת 2011 בתקציב הפיתוח.

יעקב אדרי:

אתם מוותרים על כל ה-200 מיליון שקלים בהעברות?

היו"ר משה גפני:


הם לא מוותרים. זה עודף. 

יעקב אדרי:

איך נוצר  עודף כזה?

היו"ר משה גפני:


יש הרבה דברים שבסוף השנה עדיין לא השלימו את הביצוע.

עופר מרגלית:

בדיוק.

היו"ר משה גפני:


אלה עודפים מחויבים.

יעקב אדרי:

אני מדבר על הרזרבה.

עופר מרגלית:

לא. אלה שמונים אחוזים מהעודפים המחויבים שעוברים מאותן תוכניות לאותן תוכניות בשנה הבאה.

היו"ר משה גפני:


אתה היית שר הבריאות. אתה הגעת לדצמבר והתחייבת כשר או כמשרד על פרויקט מסוים. לא השלמת אותו עד סוף דצמבר. אתה מכניס אותו לעודפים מחויבים, ואתה צריך את אישור הוועדה, כפי שאמרתי, לפי אותה טכניקה כדי שהעודפים האלה יוכלו להשתמש בהם לפרויקט הזה ואלה עודפים מחויבים. זה משרד התיירות.

יעקב אדרי:

הבנתי אבל בכל זאת אני מוכרח להעיר הערה. אני מקבל עכשיו חבילה כזאת. אתם רוצים שבשנייה אחת אני אלמד את זה?

היו"ר משה גפני:


אין בחבילה הזאת שום דבר. יש עודפים מחויבים.

יעקב אדרי:

זה לא תקין שמקבלים את זה ברגע האחרון.

ראלב מג'אדלה:

שואל חבר הכנסת אדרי  למה אתם נותנים לנו את החומר יום לפני הדיון.

אמנון כהן:

קיבלנו הודעות במייל.

יעקב אדרי:

הודעה קיבלנו, אבל לא קיבלנו את החומר.

היו"ר משה גפני:


בסדר, אתה יכול לבוא ולראות את זה. פעם היו מדפים בוועדה אבל היום באי-מייל אפשר לראות.


אנחנו מצביעים.

ה צ ב ע ה

הודעה מספר 78001 - 
אני מבקש רביזיה.

יעקב אדרי:

הרב גפני, לא טוב מה שאתה עושה אבל בסדר. אין בעיה. אני מכבד את זה, אתה היושב ראש.

היו"ר משה גפני:


יעקב, אין בעיה. אבל אם עוברים לקואליציה ואופוזיציה.

יעקב אדרי:

לא.

היו"ר משה גפני:


אז תגיד לי מה הבעיה.

רחל אדטו:

אנחנו ענייניים לגמרי.

היו"ר משה גפני:


תסבירי לי מה ענייני. על איזה הודעה מדובר? מה שהצבעת נגד.

רחל אדטו:

לא. ענייני לגמרי זה הספר הזה שכרגע מונח כאן. אני למשל בתור אחת שמבינה רק במשרד הבריאות.

היו"ר משה גפני:


אבל זה לא היה בריאות אלא זה היה תיירות.

רחל אדטו:

הלכתי לקרוא עכשיו את הסעיפים של משרד הבריאות ואני מנסה להבין כי בעוד שבע דקות אתה מגיע לשם ובאותה מידה, כמו תיירות, אתה אומר תרימו ותצביעו. אני רוצה את הזכות לשאול. למה שלא תהיה לי את הזכות לבדוק את זה?

אמנון כהן:

מי אמר שאין לך זכות?

רחל אדטו:

לכן אני מביעה מחאה לא על הסעיף התקציבי של התיירות אלא המחאה היא על החוברת הזאת שאתה מצפה שעכשיו, בתוך שעה אחת, כולנו נעביר בהצבעה.

אורי אריאל:

את חושבת שזה יהיה בשעה, אבל הוא מתכוון לעשות את זה בחצי שעה.

רחל אדטו:

אני יודעת.

אורי אריאל:

עמדתי ידועה מזמן. כאשר היושב ראש אמר שאפשר לקבל את זה במייל, אני פרצתי בצחוק כי אי אפשר לקבל את זה במייל כי גם האוצר, ולעתים גם הוועדה, לעתים רחוקות, אין להם עניין שזה יגיע במייל.

יעקב אדרי:

יש להם עניין שזה יגיע ברגע האחרון.

אורי אריאל:

זה לא יהיה אצלנו לעולם במציאות הנוכחית.

היו"ר משה גפני:


גבירותיי ורבותיי, חבר הכנסת אריאל, פעם שישית אתה אומר את זה. לא בישיבה הזאת אלא גם בישיבות קודמות. אני רוצה להסביר לחברי האופוזיציה, לחבר הכנסת יעקב אדרי, לחברת הכנסת רחל אדטו ולחבר הכנסת מגלי והבה. אני רוצה להסביר.

אמנון כהן:

גם אורי.

היו"ר משה גפני:


כן,  ולחבר הכנסת אורי אריאל. אני מבקש לומר כדלהלן. זה בסדר, קואליציה ואופוזיציה, זה בסדר גמור. אני משתדל לא להגיע בוועדה לקואליציה ואופוזיציה, אבל אם אתם רוצים, אז זה קואליציה ואופוזיציה ונצטרך לגייס את הרוב. 

פניה קירשנבאום:

עוד לא נאמרה המילה האחרונה.

אורי אריאל:

אני מציע שנתכנס בשעה 2:00.

פניה קירשנבאום:

על כל אחד ואחד בנפרד. זה עובר מתיירות עודפים.

יעקב אדרי:

לא מדברים על תיירות. מדברים על סעיף ראשון.

היו"ר משה גפני:


אני מבקש להסביר. חברת הכנסת רחל אדטו, דיברת על משרד הבריאות.

רחל אדטו:

כמשל.

היו"ר משה גפני:


לא, אין משל. בוועדת הכספים אנחנו לא עוסקים בפילוסופיה ולא במשלים אלא אנחנו עוסקים בהצבעה על כסף. יש פרויקט במשרד התיירות שאני אפילו לא יודע מהו. משרד התיירות התחייב בדצמבר 2010 על פרויקט שהוא לטובת הציבור. כל הנושא הוא נושא טכני. הוא התחייב ב-2010 שהפרויקט יימשך ב-2011. מה שאנחנו עושים כאן, אנחנו לא עושים העברה מסעיף לסעיף. את העודפים שהמשרד התחייב על הפרויקט במשרד התיירות, אנחנו מאשרים שהוא יוכל להמשיך את הפרויקט. כל זה לא נוגע למשל ולא נוגע לשום דבר. זה הנושא היחיד על סדר היום.

רחל אדטו:

אם תסתכל על הדף הבא.

היו"ר משה גפני:


נגיע לדף הבא.

רחל אדטו:

אני מסתכלת על אותו משרד התיירות, הופכת את הדף וקוראת משהו מאוד כללי, פיתוח תיירות, פיתוח תשתית, פיתוח תשתית על פי מודל הקצאה, תקצוב פרויקטים.

היו"ר משה גפני:


זה הסעיף שאישרנו בשנה שעברה. זה רק עודף מחויב.

אורי אריאל:

חברת הכנסת אדטו, אני מבין מה שאת אומרת ואי אפשר בדיוק להספיק לקרוא מאיפה לוקחים. זה לא פחות מעניין ממה למה נותנים כי כאשר נותנים, בדרך כלל לוקחים ממישהו. במקרה הזה זה בתוך משרד התיירות. אומר יושב ראש הוועדה, ואני בעניין הזה מסכים אתו, שהפרויקט הזה נדון בהרחבה ואושר לפני שנה.

יעקב אדרי:

ממש בהרחבה.

אורי אריאל:

רגע. שני משפטים ואני מסיים. הוא נדון ואושר. הותחל בביצועו. זה לא מצב שבעצם אפשר לעצור אותו אלא מה, שערורייתי,  משהו לגמרי מהשמים. זאת זכותנו וחובתנו לדעת ולשאול, לבקר והכל, ולכן גם יש נוהל שאפשר לשים את זה ל-21 ימים בלי שום דיון ואחרי 21 ימים אוטומטית זה יאושר.

רחל אדטו:

אין לך את הפרויקט. אל תגיד לי פרויקט כאשר בדף הבא יש לך חמישה דברים.

היו"ר משה גפני:


אבל אנחנו לא בדף הבא.

רחל אדטו:

זה הרי הדף שמתייחס לאותו נושא.

היו"ר משה גפני:


בפירוט. כן. אבל זה אושר. 

רחל אדטו:

הפירוט הוא לא על פרויקט.

היו"ר משה גפני:


זה אישור טכני עכשיו להמשיך את הפרויקט.

מגלי והבה:

אם לא נצביע עליו, לאן הולך הכסף?

היו"ר משה גפני:


יחזור לאוצר.

מגלי והבה:

האוצר הולך לעשות להם קיצוץ.

חשבת בית הנשיא:


זה קיצוץ תקציבי. אני חשבת בית הנשיא ואני חשבת ותיקה. כשלא מאשרים עודפים, משמעות הדבר היא - המשרד מחויב לשלם את זה. מחויב להמשיך את הפרויקט. - פירושו של דבר שמהשוטף קיצצתם תקציב למשרד.

יעקב אדרי:
אז אולי יתייעלו.

היו"ר משה גפני:


אנחנו מצביעים על הרביזיה. הייתה הצבעה נגד. זה נפל. אני ביקשתי רביזיה.

ה צ ב ע ה

הרביזיה התקבלה

אנחנו מצביעים על ההודעה.

ה צ ב ע ה

הודעה מספר 78001 -  אושרה

הודעה מספר 37002 – תיירות

עופר מרגלית:

העברת העודפים כמו שהיה בסעיף הפיתוח, בסעיף הרגיל.

פניה קירשנבאום:

וזה נשאר עדיין במשרד התיירות.

עופר מרגלית:

זה נשאר באותן תוכניות. אותו פרויקט. זה עובר לאותו פרויקט בשנה הבאה, באותה תקנה.

אורי אריאל:

אתם יכולים להגיד לנו כמה אחוזי ניצול היו ב-2010 בתיירות?

מגלי והבה:

לא ניצלו כלום. היו בחופש.

אורי אריאל:

אתם מעבירים כאן סכומים אגדיים. 

מגלי והבה:
היו בטיול באירופה. לא היה להם זמן.

רחל אדטו:

הוצאות כלליות, שכר ומינהלה.

עופר מרגלית:

אני לא זוכר את הנתון המדויק, אבל זה אופי הפעילות.

פניה קירשנבאום:

שיווק תיירות בישראל. זאת אומרת שחתמו חוזה עם חברת שיווק, חלק שילמו וחלק מחויבים לשלם.

היו"ר משה גפני:


וישלמו את זה, ואז יקצצו את זה מהמשרד. הכסף פשוט יחזור לאוצר.

אורי אריאל:

יושב ראש הוועדה, אני רוצה הערה כללית ואחרי כן לגופו של הסעיף. אם אפשר לבקש שאנשי אגף התקציבים, אנשי האוצר, יבואו עם המחשבים שלהם וייתנו תשובות. על כל דבר אפשר לומר אני לא יודע וייתנו תשובה בשבוע הבא או בעוד שבועיים. זה לא מסובך היום לדעת. הנתונים קיימים.

ראלב מג'אדלה:

מחשב נייד.

אורי אריאל:

שואלים על אחוז ניצול במשרד. לא בפרטים שלו, לא בסעיף, הם לא יודעים. אני מציע שאתם תדעו ותגידו לנו את התשובות ונדון. זה ייקח עוד שבוע, עוד יום, מצדי זה יכול לבוא מחר.  זה סכום ענקי.

היו"ר משה גפני:


מכיוון שאתה מכיר הרבה שנים גם תקציב וגם אישור תקציב וגם עודפים, אתה יודע שזה פחות רלוונטי אלא אם כן מדובר בסעיף בעייתי מבחינה אידיאולוגית. מדובר על פרויקטים מחויבים שאושרו.

אורי אריאל:

כרגע הסברתי את זה. אני לא מסכים, ואני חושב שבעיקר אתה לא צריך להסכים, שיבואו אנשי האוצר ויאמרו על דברים בסיסיים שהם לא יודעים. יש מחשבים. שיבואו עם החומר שלהם וייתנו תשובות.

היו"ר משה גפני:


בסדר.

אורי אריאל:

למה אי אפשר לבקש מהם את זה?

היו"ר משה גפני:


בסדר. אנחנו מצביעים.

ראלב מג'אדלה:

לא ענית לחבר הכנסת אריאל.

אורי אריאל:

הוא ענה. ההצבעה היא התשובה.

היו"ר משה גפני:


אין לי תשובה.

ה צ ב ע ה

הודעה מספר 37002 – אושרה

הודעה מספר 38006 –
יעקב אדרי:

184 מיליון שקלים.

היו"ר משה גפני:


תמיכות בענפי משק. מה זה תמיכות בענפי משק?

דוד שטיינמץ:

מדובר בקרן ביו-טכנולוגיה. זאת קרן הון סיכון ממשלתית פרטית להשקעה בתחום מדעי החיים.

יעקב אדרי:

פרטית?

דוד שטיינמץ:

קרן הון סיכון ממשלתית ופרטית.  קרן הון סיכון שהממשלה הקימה ביחד עם עסקים פרטיים להשקעה בתחום מדעי החיים. המכרז יצא ונבחרו קבוצות מנהלות ועכשיו הפרויקט מתחיל.

יעקב אדרי:
זה כולל חרדים?

דוד שטיינמץ:

לא יודע.

יעקב אדרי:

הרב גפני, אני מנסה לסייע לך.

רחל אדטו:

מה זה השקעה בתחום מדעי החיים? מה זה מדעי החיים לצורך העניין? 

דוד שטיינמץ:

זה פרויקט שאושר. אני לא צריך לקבל אישור לפרויקט.

קריאה:

זה לא דיון על הפרויקט.

דוד שטיינמץ:
זה לא דיון על הפרויקט. הפרויקט הזה אושר.

קריאה:
זה דיון על העברות.

דוד שטיינמץ:

אלה כספים שהמדינה התחייבה והיא רוצה לשלם את הכספים עליהם היא התחייבה.

רחל אדטו:

הפרויקט עוד לא התחיל.

דוד שטיינמץ:

הפרויקט התחיל. 

יעקב אדרי:

בסדר, אבל למה מבקשים? מה שחברת הכנסת רחל אדטו אומרת שאם באים ומאשרים 184 מיליון שקלים, אז לפחות תסבירו. מגיעים לנו הסברים. אתה בא ואומר לה: לא, תאשרי וזהו. אחרי כן אומרים שחברי הכנסת הם חותמות גומי. אלא אם כן אתה לא יודע את ההסבר בעצמך.

רחל אדטו:

בדיוק. זאת התשובה. מה זה פרויקט מדעי החיים?

יעקב אדרי:

כך אני חושב ומותר לי להגיד. אני לא איש מקצוע.

רחל אדטו:

אדוני היושב ראש, אני רוצה להבין מה זה פרויקט  במדעי החיים, פרויקט ממשלתי, עסקי, ב-184 מיליון שקלים עודף.

היו"ר משה גפני:


הסביר מר שטייניץ. מדובר בפרויקט שאושר כאן והפרויקט הזה מבוצע. כל מה שנעשה כאן, זאת העברת עודפים על האישור הקודם.


אנחנו מצביעים.

אורי אריאל:

אני רק רוצה להודיע, לפני ההצבעה, שהיות שאין הסברים, זה בניגוד לאחריות של חברי הכנסת, ואני שוקל להגיש בג"ץ.

רחל אדטו:

מה זה פרויקט מדעי החיים?

אורי אריאל:

אם אין הסברים. אי אפשר שחברי הכנסת יצביעו על דבר שאומרים לו ככה. ככה היא תשובה טובה אבל הבג"ץ יפסול אותה.

היו"ר משה גפני:


אני עכשיו  בלחץ. הוא מאיים בבג"ץ.

רחל אדטו:

מה זה משרד התעשייה מתעסק במדעי החיים בכלל?

ראלב מג'אדלה:

אדוני, הצעה לסדר. כאשר יש סעיף תקציבי שאין עליו הסבר, נשאיר את זה בצד.

היו"ר משה גפני:


על הכול אין הסבר. אלה עודפים מחויבים.

רחל אדטו:

אלה לא עודפים. הפרויקט הזה קיים בכלל? 

היו"ר משה גפני:


אומר מר שטיינמץ, והוא מייצג את המשרד, שהפרויקט קיים ומבוצע. הוא הסביר על מה מדובר.

אורי אריאל:

לא, הוא לא הסביר.

היו"ר משה גפני:


הוא כן הסביר.

רחל אדטו:

הוא לא הסביר. הוא אמר שיש פרויקט. מה זה מדעי החיים שמשרד התעשייה מתעסק בו ויש לו עודף של 184 מיליון שקלים?

היו"ר משה גפני:


זה לא עודף. זה עובר משנה לשנה.

רחל אדטו:

הבנתי. עובר משנה לשנה.

היו"ר משה גפני:


מר שטיינמץ, תסביר.

דוד שטיינמץ:

זאת קרן שאושרה בשנה שעברה בהרשאה להתחייב ולא במזומנים. אתם נתתם למשרד.

אורי אריאל:

אני הייתי כאן גם בשנה שעברה אבל יש כאן חברת כנסת חדשה בוועדה. כל הדיון נועד – כי אחרת לא צריך דיון – כדי שהיא תוכל לשאול את השאלה הבאה ולהגיד את דעתה, כן, לא, נמנע. היות שאתה לא נותן לה מידע, היא לא יכולה בכלל להצביע. אתה אומר לה שאחרים, קודמיך, אישרו את זה. זאת ממש לא תשובה שיכולה לספק.

רחל אדטו:

אולי גם להם אמרו מדעי החיים.

אורי אריאל:

אני חושב שהבג"ץ לא יקבל את זה.

דוד שטיינמץ:

אני רוצה לשאול שאלה. נגיד אושר לי כאן פרויקט מסוים, קורס מסוים, ואני התחייבתי כלפי הספק לקורס הזה במאה מיליון שקלים. הוא ביצע שישים מיליון ואני מעביר לו את הארבעים מיליון. אני בא לבקש את הארבעים מיליון שקלים, ואתה יכול עכשיו לעכב אותם. אותו ספק מחכה עכשיו לתקציב.

אורי אריאל:

התשובה  היא שאתה תצטרך להביא לכאן מקורות, תקצץ בדברים אחרים או שהאוצר יביא.

דוד שטיינמץ:

הכסף הזה עמד לרשותנו.  אתם נתתם לי מאה מיליון שקלים, התחייבתי עליו בעקבות זה.

רחל אדטו:

אולי הפרויקט עוד בכלל לא התחיל?

היו"ר משה גפני:


רק רגע. חבר הכנסת אורי אריאל, יכול להיות שאתה תצליח להפיל את זה בוועדה הזאת. תצטרך ללכת לבג"ץ. אם לא תצליח, אתה יכול ללכת לבג"ץ ואני מרגע זה נכנס למקלט.

יעקב אדרי:

אבל אני מציע שתסבירו לחבר הכנסת כרמל שאמה על מה מדברים כי הוא נכנס כרגע.

ראלב מג'אדלה:

הוא יושב ראש ועדת הכלכלה. הוא לא צריך הסברים.

רחל אדטו:

הוא מבין מה זה מדעי החיים.

כרמל שאמה:

הסבירו לי כבר את הטענות שלך לגבי ועדת הכלכלה.

היו"ר משה גפני:


אנחנו מצביעים על ההודעה.

ה צ ב ע ה

בעד – 6

נגד – 4

הודעה מספר 38006 – אושרה

הודעה מספר 32005 –

רכישת אוטובוסים. תחבורה.

יעקב אדרי:

ממוגנים?

הרצל בן יהושע:

לא.  מדובר כאן בסעיף שהוא סעיף סובסידיות שלמעשה הוא חלק מתקציב משרד האוצר ומבוצע בפועל על ידי משרד התחבורה. סדר גודל של התקציב השנתי הוא סדר גודל של 3 מיליארד שקלים. העודפים שאנחנו מבקשים להעביר משנת 2010 לשנת 2011 מסתכמים ב-22 מיליון שקלים. כדי לדעת את האחוז שבוצע, אפשר לחלק 22 מיליון בשלושים מיליארד, ואז אנחנו רואים שזה אפסי.

כדי להרחיב, מדובר כאן בסכום גדול שהוא תמיכה בתעריפים, שאלה הנחות לאוכלוסיות שהן אוכלוסיות מיוחדות. זה סדר גודל של 14 מיליון שקלים. יש כאן ארבעה מיליון שקלים שהם לנושא המטרונית בחיפה, מערכת של תחבורה ציבורית המונית בחיפה. סעיף אחר גדול הוא 5 מיליון לסובסידיה לרכבת, מסבסדים כאן את ההפרש בין המחיר שמקבלים עבור הכרטיסים לבין ההוצאה שהיא הוצאה בפועל, ויש כאן עוד סכומים קטנים אחרים.

היו"ר משה גפני:


אנחנו מצביעים.

ה צ ב ע ה

נגד – 1

הודעה מספר 32005 – אושרה

ראלב מג'אדלה:

זה היה הסבר מקיף.

אורי אריאל:

כאן יש דוגמה של הסבר מפורט.

היו"ר משה גפני:


נכון.

הודעה מספר 32006 – תמיכות במוצרים ציבוריים

יעקב אדרי:

מה זה?

ראלב מג'אדלה:

כבוד היושב ראש, אתה רוצה לאשר את כל הספר הזה?

היו"ר משה גפני:


כן.

יעקב אדרי:

יש עוד ספרים בדרך.

ראלב מג'אדלה:

יש לנו הפסקת תפילה בצהריים.

עופר מרגלית:

אני אציג את הנושא. 

יעקב אדרי:

זה נושא תיירות?

עופר מרגלית:

לא, זה נושא תקשורת. אני גם רפרנט תקשורת. 

היו"ר משה גפני:


תמיכות במוצרים ציבוריים.

עופר מרגלית:

כן. בתוך התוכנית הזאת קיימת התקנה שמיועדת לתמיכה בסבסוד ממירים. בהמשך להרחבת מערך ה-DTT, הממשלה תסבסד ממירים לאוכלוסיות חלשות. כאן מתוקצב הכסף והוא מחויב והוא עובר משנה לשנה.

פניה קירשנבאום:

אני רוצה לדעת איך מסבסדים ממירים לאוכלוסיות חלשות, איפה הפרמטרים, מי יקבל, מי האוכלוסייה החלשה שתקבל.

עופר מרגלית:

יש צו שפרסם שר האוצר. אין לי אותו כאן אתי.

כרמל שאמה:

זה לגבי DTT?

עופר מרגלית:

כן.

כרמל שאמה:

קבענו את זה בוועדת הכלכלה. קבענו את הקריטריונים למשפחות. הפרדנו בסיוע בין משפחה מרובת ילדים.

רחל אדטו:
אבל זה היה בשנה שעברה. אתם עשיתם את זה רק עכשיו. הוא מדבר על שנה שעברה. זה כבר היה בשנה שעברה כסעיף תקציבי.

כרמל שאמה:

עשינו את זה לפני חצי שנה בערך. לפני שבעה חודשים.

רחל אדטו:

אבל איך זה הופיע בתקציב אז? התקציב נקבע כבר שנה קודם.

יעקב אדרי:

לא ביצעו את זה עד שאישרו את התקנות.

כרמל שאמה:

כן. היה ויכוח עם האוצר כי האוצר לא רצה להרחיב.

עופר מרגלית:

זה תהליך שנמשך כבר משנה שעברה.

כרמל שאמה:

כן, בדיוק.

היו"ר משה גפני:


אנחנו מצביעים.

ה צ ב ע ה

הודעה מספר 32006 – אושרה פה אחד

הודעה מספר 32002 – תמיכות בייצור חקלאי

סיון ירקוביץ:

הפנייה נועדה להעברת שמונים אחוזים מהעודפים המחויבים בתקנות שקשורות לתמיכות בייצור חקלאי. תמיכות חקלאיות.

רחל אדטו:

מה זה תמיכות מוצרים ציבוריים? 

סיון ירקוביץ:

עיקר הסכום הוא הדברה, פעילויות להפסקת השימוש בחומרי הדברה.

רחל אדטו:

מוצרים ציבוריים. הסעיף הזה הוא תמיכות במוצרים ציבוריים.

סיון ירקוביץ:

כן. יש שם הרבה תקנות. עיקר הסכום קשור להדברה.

רחל אדטו:

למה אתם לא כותבים הסברה? למה כותבים מוצרים ציבוריים?

אמנון כהן:

יש שם כמה דברים ביחד.

אורי אריאל:

מה התמיכה בצער בעלי חיים?

סיון ירקוביץ:

תמיכות בעיקור וסירוס  בעיקר של כלבים וחתולים למניעת בעלי חיים משוטטים.

היו"ר משה גפני:


אנחנו מצביעים.

רחל אדטו:

מה זה תמיכות אחרות? 

היו"ר משה גפני:


לא סיימת את השאלות?

רחל אדטו:

אני לומדת. אמרו לי שבוועדה הזאת אפשר לשאול הכול ולהבין.

היו"ר משה גפני:


ודאי.

רחל אדטו:

אני מנסה להבין. מה זה תמיכות אחרות?  

סיון ירקוביץ:

זה כולל גם מלאי חירום של חיטה ומספוא, כולל גם שיפוי חקלאים יצואנים.

רחל אדטו:

שיפוי בסך הכול בשני מיליון.

סיון ירקוביץ:

אלה עודפים.

היו"ר משה גפני:


חברת הכנסת אדטו מבקשת להוסיף עוד שני מיליון על שני המיליון. אפשר?

סיון ירקוביץ:

ההיקף הוא גדול יותר.

היו"ר משה גפני:


אנחנו מצביעים.

ה צ ב ע ה

הודעה מספר 32002 – אושרה פה אחד

הודעה מספר 33002 - חקלאות

סיון ירקוביץ:

שמונים אחוזים מהעודפים המחויבים של תקציב הפעולות של משרד החקלאות, זה כולל הרבה מאוד סעיפים, כל פעולות המשרד.

ראלב מג'אדלה:
זה בגלל כניסת השרה החדשה? זה לא קשור.

היו"ר משה גפני:


בתוך הפנייה הזאת יש  106 מיליון שקלים לחטיבה להתיישבות.  אני מקווה שחבר הכנת אורי אריאל יהיה נאמן לעמדתו האופוזיציונית ויצביע נגד.

פניה קירשנבאום:

באמת רוצים להבין למה הולך הכסף של החטיבה להתיישבות.

היו"ר משה גפני:


לא שאלתם. בבקשה, תשאלו.

פניה קירשנבאום:

קיבלנו את החומר ברגע האחרון.

היו"ר משה גפני:


בבקשה, החטיבה להתיישבות. אני הראשון שעושה דיון על הודעות. כל מי שהיה לפניי, לא קיים דיון על זה.

דוד שטיינמץ:

פעם ראשונה שעושים דיון על עודפים. בדרך כלל מאשרים אוטומטית.

היו"ר משה גפני:


זאת לא פעם ראשונה, אבל זאת אחת הפעמים היחידות. אני פשוט רוצה שהכל יבוא לוועדה. החוברת הזאת על פי רוב לא הייתה מגיעה אלא אם כן בא מישהו והוציא עם פינצטה הודעה ואמר שזה דחוף וביקש להביא את זה עכשיו לאישור. זה לא היה מגיע אלא זה היה נשאר בערימות בתאים.

שלומית נקש:

אני מהחטיבה להתיישבות. הכסף הוא מעודפים של שנה קודמת. יש כמה פרויקטים מובילים כמו למשל כפרי סטודנטים, למשל פרויקט שישים ישובים לשישים שנה למדינה, למשל תשתיות.

רחל אדטו:

שישים שנים למדינה לא היה ב-2010.

פניה קירשנבאום:

כמה אחוזים מהתקציב שלכם מהווים העודפים האלה ?

שלומית נקש:

מאתיים אחוזים.

פניה קירשנבאום:

כבוד היושב ראש, שמעת? 

יעקב אדרי:

הרב גפני, פניה אומרת דברי טעם.

שלומית נקש:

רגע, סליחה. העודף יחסית לשנה שעברה? שלושים אחוזים.

פניה קירשנבאום:

העודף שלושים אחוזים.

היו"ר משה גפני:


אנחנו מצביעים.

ה צ ב ע ה

הודעה מספר 33002 – אושרה פה אחד

אמנון כהן:

אני מבקש רביזיה. יש לי כמה שאלות עמוקות.

היו"ר משה גפני:


בסדר.

יעקב אדרי:

יש רביזיה כאן.

היו"ר משה גפני:


אמנון כהן ביקש רביזיה. בסדר. אבל אתה תפגע בחטיבה להתיישבות.

אמנון כהן:

יש לי שאלות.

היו"ר משה גפני:


בסדר. תעשה את זה מהר.

אמנון כהן:

הבהרות.

היו"ר משה גפני:

הודעה מספר 36003 – משרד התעשייה

דוד שטיינמץ:

מדובר כאן בעודפים לפרויקטים שאושרו בשנת 2010 בתחום התעסוקה, שזה כולל את האגף להכשרה מקצועית, זה כולל את מעונות היום וזה כולל את שירות התעסוקה. זה בגדול.

היו"ר משה גפני:


אנחנו מצביעים.

ה צ ב ע ה

הודעה מספר 36003 – אושרה פה אחד

ראלב מג'אדלה:

לשירות התעסוקה לא צריך להתנגד.

היו"ר משה גפני:


יש לי הרבה מה לומר, אבל צריך לאשר את הפרויקטים.

הודעה מספר 38004 – תמיכות בענפי משק


תשתיות מחקר ופיתוח.

דוד שטיינמץ:

מדובר כאן בעודפים שמגיעים למדען הראשי. כפי שאתם יודעים, המדען הראשי, התקציב שלו מגיע בהרשאה להתחייב. הוא מתחייב למענקים למפעלים וזה התשלום בפועל של אותן התחייבויות שחלקן בעבר וחלקן אפילו ב-2010.

היו"ר משה גפני:


אנחנו מצביעים.

ה צ ב ע ה

הודעה מספר 38004 – אושרה פה אחד

הודעה מספר 39002 – משרד התקשורת

עופר מרגלית:

הפנייה נועדה להעברת העודפים המחויבים בתקציב המשרד. העודפים הצטברו במועצה לשידורי כבלים ולוויין בעיקר ובפרויקט שהם עושים לקידום והסדרת התחרות בשוק התקשורת שהם התחייבו עליו והביצוע יהיה השנה.

היו"ר משה גפני:


אנחנו מצביעים.

ה צ ב ע ה

הודעה מספר 39002 – אושרה פה אחד

הודעה מספר 40002 – משרד התחבורה

הרצל בן יהושע:

אני מדבר כאן על התקציב השוטף של משרד התחבורה. סך כל התקציב על שינוייו היה בשנה שעברה מעל 600 מיליון שקלים. אנחנו מדברים על סדר גודל של עודפים. מכיוון שכאן מדובר על שמונים אחוזים, אם אני לוקח את המאה אחוזים, מדובר כאן על סדר גודל של כ-10 אחוזים מהתקציב על שינוייו. 


מתוך ה-56 מיליון שקלים שאנחנו מבקשים כאן, 35 מיליון שקלים הם של הרשות הלאומית לבטיחות בדרכים שהפעולות השוטפות שלה מתוקצבות בתקציב השוטף של משרד התחבורה. יתרת הסכום היא לנושאים שוטפים של משרד התחבורה. במסגרת התקציב של הרשות הלאומית לבטיחות בדרכים, הסעיפים הגדולים שם הם מטות בטיחות ברשויות, שזה קרוב לתשעה מיליון שקלים, ויש כאן מה שהם קוראים חטיבת אוכלוסין, שאלה פעולות בקרב מגזרים שהם מגזרים ייחודיים כמו למשל המגזר החרדי ובני מיעוטים.


במסגרת התקציב השוטף, אני מבקש ברשותך לציין שאתה לא יכול להימנע מעודפים משום שיש חוזים שהם נמשכים אוטומטית לשנה שלאחר מכן.

אמנון כהן:

תשתיות.

הרצל בן יהושע:

לא תשתיות. אם אנחנו חותמים על חוזה שהוא חוזה ניקיון – ניקח דבר הרבה יותר פשוט – שמתחיל בחודש יולי ובדרך כלל הוא מסתיים בסוף חודש יוני בשנה שלאחר מכן, אתה חייב להעביר את העודפים האלה. כלומר, אם אנחנו לא נשלם, יש כאן עניין של הפרת חוזים.

היו"ר משה גפני:


אנחנו מצביעים.

ה צ ב ע ה

נגד – 1

הודעה מספר 40002 – אושרה 

יעקב אדרי:

אני נגד ואני גם מבקש רביזיה .

היו"ר משה גפני:


בסדר. ההודעה אושרה. אחד נגד. חבר הכנסת יעקב אדרי מבקש רביזיה ויש רביזיה.

הודעה מספר 41002 – הרשות הממשלתית למים וביוב


אין רפרנט. אני מודיע שמה שלא עובר עכשיו, יש התנגדות של הוועדה. זה לא ייכנס למסלול האוטומטי. בפעם הבאה שיבוא הרפרנט ויסביר. אין העברה אחת, אפילו בהודעה, היא לא נכנסת יותר למסלול של ה-21 ימים. כל אלה שכאן, לא נכנסים למסלול של ה-21 ימים.


בינתיים את ההודעה הזאת אנחנו מעכבים.

הודעה מספר 42001 – בינוי ושיכון, סבסוד

צחי דוד:

מדובר בתקציב הסיוע של המשרד. העודף המחויב הוא בסך הכול 15 מיליון שקלים, מתוך תקציב של שני מיליארד שקלים. מדובר אך ורק בהתחייבויות כלפי בנקים שנותנים שירותים לזכאים.

היו"ר משה גפני:


אנחנו מצביעים.

ה צ ב ע ה

הודעה מספר 42001 – אושרה פה אחד

הודעה מספר 43002 – מרכז מיפוי ישראל

צחי דוד:

המרכז למיפוי ישראל מוכר שירותים רבים לחברות, שירותי מיפוי, מידע רב שכבתי. היו הרבה מכירות במהלך השנה. לא כל ההתחייבויות כלפי אותם רוכשים בוצעו ולכן העודף מתגלגל.

היו"ר משה גפני:


אנחנו מצביעים.

ה צ ב ע ה

הודעה מספר 43002 – אושרה פה אחד

הודעה מספר 52002 – פיתוח המשרד לביטחון פנים

יאיר אידר:

הפנייה נועדה להעביר עודפים מחויבים משנת 2010 לשנת 2011 עבור פרויקטים בתקציב הפיתוח של המשרד לביטחון פנים. 

היו"ר משה גפני:


אנחנו מצביעים.

ה צ ב ע ה

הודעה מספר 52002 – אושרה פה אחד

הודעה מספר 53002 – משרד המשפטים

אייל אביטל:

מדובר כאן בהעברה של שמונים אחוזים מהעודפים של הפיתוח, של תקציבי הפיתוח של משרד המשפטים.

היו"ר משה גפני:


אין פיתוח של בתי דין רבניים כאן.

קריאה:

לא, פיתוח של בתי הדין הרבניים הוא תחת סעיף 08 אבל גם שם שמנו כסף לבינוי.

אמנון כהן:

מתי זה יגיע?

רחל אדטו:

שאלה. המספרים כאן כל כך מעוגלים. איך זה מסתדר עם זה שהפיתוח ושיפור מבנים  ובניית בתי משפט ובינוי בתי משפט, הסכום הוא בדיוק אותו הדבר? מה ההבדל בין בניית בתי משפט ובינוי בתי משפט? בשניהם ההפרשים הם 8.268 או 580 בין השיפור לבין הפיתוח. איך זה מסתדר?

היו"ר משה גפני:


אותו הדבר. הסכום הראשון הוא הסכום הכולל והסכום השני הוא הפירוט. במקרה הזה הפירוט והסכום הכולל הוא אותו הדבר.

רחל אדטו:

אבל אלה סעיפים תקציביים אחרים.

היו"ר משה גפני:


לא. זה הפירוט של הסעיף הכללי. זה תת סעיף של הסעיף הכללי.


אנחנו מצביעים.

ה צ ב ע ה

הודעה מספר 53002 – אושרה פה אחד

הודעה מספר 55002 – אוצר


פיתוח רשות המסים.

אורי גבע:

הפנייה נועדה להעברת העודפים המחויבים  בסעיף הפיתוח של משרד האוצר ורשות המסים.

פניה קירשנבאום:

מה יש לכם ברשות המסים להעביר משנה לשנה? איזה חוזים יש לכם ברשות המסים?

אורי גבע:

יש להם  בינוי שהם עושים בתוך היחידות. לרשות המסים יש עשרות יחידות שונות ברחבי הארץ והם עושים תיקונים ושיפוצים. בדרך כלל חוזים כאלה הם לא על פני שנה אחת אלא על פני כמה שנים.

פניה קירשנבאום:

זה אאוט סורסינג?

אורי גבע:

לא. אלה פקידי שומה, תחנות המע"מ, חקירות. כל היחידות של רשות המסים.

היו"ר משה גפני:


אנחנו מצביעים.

ה צ ב ע ה

הודעה מספר 55002 -  אושרה פה אחד

הודעה מספר 56002 – נציבות שוויון זכויות

אייל אביטל:

מדובר בעודפים של נציבות שוויון לאנשים עם מוגבלות. ישנם פרויקטים שסוכמה עבורם התחייבות במהלך שנה שעברה. אנחנו כמובן רוצים לקדם אותם.

היו"ר משה גפני:


אנחנו מצביעים.

ה צ ב ע ה

הודעה מספר 56002 – אושרה פה אחד

הודעה מספר 60001 - חינוך

אורי שמרת:

מדובר בעודפים מחויבים שהמשרד מעביר משנה לשנה.

היו"ר משה גפני:


על הפיתוח.

אורי שמרת:

כן. בגין סעיף הפיתוח של משרד החינוך. זה עבור הסרת גגות אסבסט ממוסדות חינוך, בינוי כיתות, פרויקטים שיכולים להתבצע רק במשך החופשים כאשר הילדים לא נמצאים בבתי הספר.

פניה קירשנבאום:

למה לא בוצעו ב-2010?

אורי שמרת:

יש פרויקטים שנחתמים בחודשים ספטמבר, אוקטובר, נובמבר  והחופש הקרוב הוא חופש פסח. הפרויקטים האלה, העודפים צריכים להיות מועברים לשנה הבאה.

פניה קירשנבאום:

אני רוצה לראות רשימה של הפרויקטים האלה.

היו"ר משה גפני:


אבל לא לעכב.

פניה קירשנבאום:

רביזיה. למה לעכב?

היו"ר משה גפני:


אנחנו מצביעים.

ה צ ב ע ה

הודעה מספר 60001 – אושרה פה אחד

ההודעה אושרה. חברת הכנסת קירשנבאום שמה רביזיה. אני לא מכיר את העניין, אבל תדעי לך שזה יכול לעכב בנייה של בתי ספר.

פניה קירשנבאום:

אני מבטיחה לך שבחופשת פסח לא בונים בתי ספר.

אמנון כהן:

עובדים עכשיו.

פניה קירשנבאום:

הוא אומר לי שלא עובדים. הוא אומר שזה בקיץ.

היו"ר משה גפני:


לא מחליפים עכשיו גגות אסבסט?

אורי שמרת:

בזמן שהילדים לומדים בבתי הספר, אי אפשר באותו זמן לעבוד במקום. זה לא ניתן.

אמנון כהן:

אבל זה לא רק זה. יש עוד דברים.

אורי שמרת:

זה לא רק זה. יש כאן עוד דברים אבל זה סעיף הפיתוח.

היו"ר משה גפני:


יעקב, אתה רוצה להסתובב עכשיו בארץ ונראה איך בונים בתי ספר?

יעקב אדרי:

בונים.  הוא מדבר על החלפת גגות אסבסט.

היו"ר משה גפני:


אוי ואבוי אם הבנייה הייתה נעצרת.

אורי שמרת:

לא, הבנייה לא נעצרת. דרך אגב, הבנייה מואצת יותר בחופשים.

היו"ר משה גפני:


פניה, אני מכבד את הבקשה שלך לרביזיה. 

אמנון כהן:

אני מבקש שישלחו את הרשימה.

היו"ר משה גפני:


כן, ישלחו את הרשימה.

אורי שמרת:

אתם רוצים לקבל את רשימת בתי הספר בהם מוחלפים הגגות?

פניה קירשנבאום:

כן.

אורי שמרת:

ואת רשימת בתי הספר בהם נבנות הכיתות? אין בעיה.

היו"ר משה גפני:


כן. אני רק רוצה לדעת כמה זמן זה ייקח.

אורי שמרת:

אני אדבר עם משרד החינוך.

היו"ר משה גפני:


דבר עם יגאל צרפתי.

יעקב אדרי:
עד החופש הגדול זה יגיע.

היו"ר משה גפני:


לא עד החופש הגדול. 

אמנון כהן:

שבוע הבא.

היו"ר משה גפני:


פניה, אני מציע שתסירי את הרביזיה.

פניה קירשנבאום:

לא. 

היו"ר משה גפני:


בסדר. את לא מסירה. תעביר לנו את הרשימה. תשתדל כמה שיותר מהר. אני לא יכול לריב עם חברת קואליציה. גם עם חבר אופוזיציה אני לא יכול לריב.

פניה קירשנבאום:

אמרתי לך, פעם אחת הסרתי אותה.

אורי שמרת:

בינוי כיתות אלה פרויקטים ארוכי טווח.

היו"ר משה גפני:


תשתדל להביא את הרשימה מהר.

הודעה מספר 67002 –  משרד הבריאות

ערן הכהן:


מדובר בפרויקטים של מספר שנים של פיתוח. זה תקציב 67 של פיתוח משרד הבריאות. מדובר בעודפים מ-2010.

היו"ר משה גפני:


אנחנו מצביעים.

ה צ ב ע ה

הודעה מספר 67002 – אושרה פה אחד

כרמל שאמה:

אדוני היושב ראש, אני משוחרר? אני רואה שאין כאן בעיה. הכול כאן פה אחד.

היו"ר משה גפני:


בגלל שבאת. חכה עוד כמה דקות.

הודעה מספר 70002 - שיכון

צחי דוד:

מדובר בתקציב הפיתוח של המשרד. העודף הוא בעיקר גבייה עבור פעולות פיתוח שהן פעולות פיתוח עבור בניית יחידות דיור שמתבצעות לאורך שנים. שנת 2010 הייתה שנת שיא בפעילות המשרד ביחס לשנים האחרונות ולכן מדובר בהיקף עודפים משמעותי.

היו"ר משה גפני:


אנחנו מצביעים.

ה צ ב ע ה

הודעה מספר 70002 – אושרה פה אחד

הודעה מספר 73001 – מפעלי מים

פניה קירשנבאום:

אין מפעלי מים. אין כאן מי שמציג את הנושא.

היו"ר משה גפני:


הפנייה מעוכבת.

הודעה מספר 79002 – פיתוח התחבורה

הרצל בן יהושע:

מדובר כאן על סדר גודל של עודפים בסדר גודל של 623 מיליון שקלים שבתקציב הפיתוח של משרד התחבורה. סך כל תקציב הפיתוח של משרד התחבורה הוא קרוב לשמונה מיליארד שקלים. זאת אומרת שמדובר כאן על סדר גודל של כשמונה אחוזים. העודפים כאן כולם מחולקים לפרויקטים.

היו"ר משה גפני:


אנחנו מצביעים.

ה צ ב ע ה

הודעה מספר 79002 – אושרה פה אחד

הודעה מספר 83002 – הוצאות פיתוח אחרות, ממשל זמין


אין רפרנט . ההודעה מעוכבת.

הודעה מספר 04007 – משרד ראש הממשלה


עם כל הכבוד, פעם ראשונה אני רואה שאתם מבקשים עודפים מחויבים על שני משרדים שאין קשר ביניהם. אני מבקש לקחת את ההודעה הזאת בחזרה ולהפריד בין שני המשרדים. אי אפשר להביא את משרד ראש הממשלה ואת המשרד לשירותי דת ביחד.

ראלב מג'אדלה:

הוא בתוכו.

היו"ר משה גפני:


מועצות דתיות, באיזה משרד הן?

קריאה:

המשרד לשירותי דת.

היו"ר משה גפני:


בסדר. תפרידו את ההודעות האלה ונביא אותן לדיון. זה נראה לי כתרגיל של מישהו כדי שלא נשים לב.

קריאה:

לא. ממש לא.

היו"ר משה גפני:


תפרידו את ההודעות. זה לא עולה לדיון.

קריאה:

יש כאן עוד דברים.

היו"ר משה גפני:


אני מבקש להפריד את שני המשרדים. משרד ראש הממשלה הוא משרד בפני עצמו ומשרד לשירותי דת הוא משרד בפני עצמו. תביאו את זה  בנפרד ונקיים דיון. יש לי שאלות בנושא. 

פניה קירשנבאום:

אתה יכול לעשות רביזיה.

היו"ר משה גפני:


לא, אני לא רוצה רביזיה. אני רוצה דיון מסודר. אפשר לדון על שני משרדים יחד? אתם ביקשתם דיון מסודר. אלה עודפים ולא שלוקחים מהמשרד הזה ומעבירים למשרד הזה.

ראלב מג'אדלה:

הם לא הבינו שהדת זה הצד החזק שלך.

היו"ר משה גפני:


בכלל לא. 

הודעה מספר 10002 – מטה לביטחון לאומי

אורי גבע:

הפנייה נועדה להעביר את העודפים המחויבים של המל"ל משנה שעברה לשנה.

היו"ר משה גפני:


אנחנו מצביעים.

ה צ ב ע ה

הודעה מספר 10002 – אושרה פה אחד

הודעה מספר 01002 – נשיא המדינה

אשרת רודב:
הפנייה נועדה להעביר שמונים אחוזים מהעודפים המחויבים של המשרד משנת 2010 לשנת 2011.

היו"ר משה גפני:


זה כולל את הביקור בספרד?

ראלב מג'אדלה:

כמה זה השמונים אחוזים?

אשרת רודב:

שמונים אחוזים זה מה שהוחלט להעביר לכלל משרדי הממשלה.

ראלב מג'אדלה:

כן, אבל כמה זה?

אשרת רודב:

בבית הנשיא זה יוצא מיליון ו-700 אלף שקלים.

היו"ר משה גפני:


5 מיליון ו-610 אלף שקלים.


אנחנו מצביעים.

ה צ ב ע ה

הודעה מספר 01002 – אושרה פה אחד

הודעה מספר 05002 – משרד האוצר

לשכת סגן השר יצחק כהן. אני רוצה להבין למה לסגן השר יצחק כהן נותנים פחות. מה הוא עשה?

פניה קירשנבאום:

הוא פשוט בזבז את רוב הכסף. העודף נשאר קטן.

אשרת רודב:

הפנייה נועדה להעביר שמונים אחוזים מהעודפים המחויבים של המשרד מ-2010 ל-2011. במשרד האוצר, ברשות המסים ושע"מ.

אמנון כהן:

מה עם אחזקת מבנים?

אשרת רודב:

אתה יכול לומר לי מה מספר הסעיף אליו אתה מפנה?

אמנון כהן:

052005.

אורי גבע:

את זה אני אסביר. זה אחזקת המבנים של רשות המסים. זה מופרד מסעיף הפיתוח עליו דיברנו. והשוטף, תחזוקה של המבנים. 

היו"ר משה גפני:


אנחנו מצביעים.

ה צ ב ע ה

הודעה מספר 05002 – אושרה פה אחד

הודעה מספר 06003 – משרד הפנים

קריאה:

הרפרנט יצא לרגע.

היו"ר משה גפני:


כשהוא יחזור, נחזור לזה.

הודעה מספר 07003 – המשרד לביטחון פנים

אורי גבע:

הפנייה נועדה להעביר שמונים אחוזים מהעודפים המחויבים לשנת 2010 לשנ ת 2011.

היו"ר משה גפני:


אנחנו מצביעים.

ה צ ב ע ה

הודעה מספר 07003 – אושרה פה אחד

אמנון כהן:

רביזיה.

היו"ר משה גפני:


אמנון כהן מגיש רביזיה.

הודעה מספר 08002 – משרד המשפטים

אשרת רודב:

הפנייה נועדה להעביר שמונים אחוזים מהעודפים המחויבים של המשרד משנת 2010 לשנת 2011 במשרד המשפטים, הנהלת בתי המשפט, רשות האכיפה והגבייה ובתי הדין הרבניים.

היו"ר משה גפני:


מתוך 301 מיליון, בתי הדין הרבניים מקבלים 6.5 מיליון.


אנחנו מצביעים.

ה צ ב ע ה

הודעה מספר 08002 – אושרה פה אחד

הודעה מספר 09002 – משרד החוץ

אורי גבע:

הפנייה נועדה להעביר את העודפים המחויבים של משרד החוץ.

היו"ר משה גפני:


יש החלטה לגבי השגריר?

אורי גבע:

לא שידוע לי.

היו"ר משה גפני:


אנחנו מצביעים.

ה צ ב ע ה

הודעה מספר 09002 – אושרה פה אחד

הודעה מספר 13005 – הוצאות שונות


גמלאי שירות המדינה.

פניה קירשנבאום:

הוצאות שונות של מי, של מה, של איזה משרד?

אורי גבע:
הוצאות שונות זה סעיף כללי שנמצא בתקציב המדינה  וגם בו יש עודפים. לדוגמה, הוצאות לגבי תשלום לעובדים בעקבות הפרטות של בנקים, יועצים שונים, החזרי מסים עקיפים בהתאם להחלטות הוועדה להחזר מסים עקיפים, הצטיידויות שונות ונושאים נוספים.

היו"ר משה גפני:


אנחנו מצביעים.

ה צ ב ע ה

הודעה מספר 13005 – אושרה פה אחד

אנחנו חוזרים להודעה של משרד הפנים, הודעה מספר מספר 06003 .


אנחנו עוברים הלאה. אין רפרנט. מי שנמצא כאן זה הרפרנט של רשויות מקומיות.

הודעה מספר 14001 – בחירות ומימון מפלגות


שישה מיליון שקלים.


אין רפרנט.

הודעה מספר 17002 – תיאום הפעולות בשטחים


אין רפרנט.

טמיר כהן:


אתה מעכב?

היו"ר משה גפני:


הכול מעוכב. מה שעובר בדיון ולא היה רפרנט, אני אומר לעכב.

הודעה מספר 18003 – רשויות מקומיות

כפיר מצוינים:

העברת עודפים שנותרו עבור התחייבויות מ-2010 ל-2011.

היו"ר משה גפני:


אנחנו מצביעים.

ה צ ב ע ה

הודעה מספר 18003 – אושרה פה אחד

הודעה מספר 19003 – משרד המדע והטכנולוגיה ומשרד התרבות והספורט

צחי דוד:

מעבר לתשלומים רגילים שלא בוצעו בחודשים האחרונים, מעבר לעודפים שיבוצעו בתחילת שנה זו, מדובר בעיקר באיגום תקציבי שבוצע לבניית מתקני ספורט.

היו"ר משה גפני:


אנחנו מצביעים.

ה צ ב ע ה

הודעה מספר 19003 – אושרה פה אחד

הודעה מספר 19002 – משרד המדע

קריאה:

הפנייה נועדה להעביר שמונים אחוזים מהעודפים המחויבים משנת 2010 לשנת 2011. בעיקר מדובר כאן על מחקרים רב שנתיים שעוברים משנה לשנה.

היו"ר משה גפני:


אנחנו מצביעים.

ה צ ב ע ה

הודעה מספר 19002 – אושרה פה אחד

הודעה מספר 20004 – משרד החינוך

אורי שמרת:

מדובר בשמונים אחוזים מהעודפים המחויבים המועברים משנת 2010 לשנת 2011. מדובר בעיקר על פרויקט התקשוב, פרויקט הזנה לבתי ספר שהם בתהליך קבלת רישיון.

פניה קירשנבאום:

לא הבנתי. בתי ספר שבתהליך קבלת רישיון, אתם כבר נותנים להם כסף?

אורי שמרת:

יש בתי ספר שהם בתהליך של קבלת רישיון. עד שהם לא מקבלים רישיון, הם לא יכולים לקבל תקציב בכלל. ברגע שהם יקבלו את הרישיון, הם יקבלו את התקציב.

פניה קירשנבאום:

אני רוצה רשימה של בתי הספר שהולכים לקבל קביעות. 

היו"ר משה גפני:


אבל על תעכבי את זה. זה ממש מעכב כאן את כל משרד החינוך.

פניה קירשנבאום:

ממש לא איכפת לי.

היו"ר משה גפני:


בסדר. תעביר את הרשימה. אל תעשי על זה רביזיה.

פניה קירשנבאום:

אני מבקשת ממך. אני רוצה רביזיה על העברות של משרד החינוך.

היו"ר משה גפני:


בסדר. זה נזק גדול. תסתכלי על הסעיפים.

פניה קירשנבאום:

רביזיה.

היו"ר משה גפני:


אנחנו מצביעים.

ה צ ב ע ה

הודעה מספר 20004 – אושרה פה אחד

ההודעה אושרה. חברת הכנסת קירשנבאום מבקשת רביזיה. עד מתי?

פניה קירשנבאום:

שיעבירו את הרשימה של בתי הספר, היכן מגיע תקשוב. פירוט.

היו"ר משה גפני:


אתה יכול להעביר את הרשימה הזאת?

אורי שמרת:

רשימה של מה? את רוצה את רשימת בתי הספר בפרויקט התקשוב?

פניה קירשנבאום:

כן. כל מה שיש. 

אורי שמרת:

מדובר בשלושה אחוזים מתקציב המשרד.

היו"ר משה גפני:


תודה רבה. הבנתי.


אמנון, יש לי בקשה אליך. אני מבקש שתסיר את הרביזיה. אנחנו מתגלים כאן כחסרי אחריות. זה ממש לא בסדר. זה לתפקוד המשרדים. מצדי שהקואליציה תתפרק, אבל אי אפשר לעכב. 

אמנון כהן:

לבד אני לא אסיר. אם כולם יסירו, אני אסיר.

היו"ר משה גפני:


תסתכל על העברות המשרדים.

פניה קירשנבאום:
אני לא רוצה להיכנס עכשיו לוויכוח פוליטי בוועדה.

היו"ר משה גפני:


לא, לא פוליטי. אמנון, תסיר אתה. אני מבקש. פניה, אני מבקש מכולם להסיר. גם הוא יסיר וגם את תסירי. אני מתרגז על עצמי כי נהייתי כזה ממלכתי ודואג כל כך למדינה, אבל יעצרו את המשרד לביטחון פנים בגלל ועדת הכספים? מחר כותרות ראשיות, בגלל ועדת הכספים.

פניה קירשנבאום:

יש כאן גם השכלה גבוהה. זה גם משרד החינוך.

היו"ר משה גפני:


בסדר. הסרתם את הרביזיות. תודה רבה. אני מבקש את הרשימה.

הודעה מספר 21002 – השכלה גבוהה

קריאה:

הפנייה נועדה להעביר שמונים אחוזים מהעודפים המחויבים בשנ ת 2010 לשנת 2011. מדובר כאן על תקציב הפיתוח של ההשכלה הגבוהה.

היו"ר משה גפני:


אנחנו מצביעים.

ה צ ב ע ה

הודעה מספר 21002 – אושרה פה אחד

הודעה מספר 23002 – משרד הרווחה

רבקה לאופר:

שמונים אחוזים מהעודפים המחויבים של משרד הרווחה. אם אתם רוצים את הנושאים המרכזיים, מדובר בקרן הסיוע ובתוכנית הלאומית לילדים בסיכון, מוסדות ציבור, בתים חמים לנערות במצוקה ותמיכה.

היו"ר משה גפני:


אנחנו מצביעים.

ה צ ב ע ה

הודעה מספר 23002 – אושרה פה אחד

הודעה מספר 24002 – משרד הבריאות

ערן הכהן:

הפנייה נועדה להעביר עודפי תקציב משנת 2010 לשנת 2011 למגוון פרויקטים. הפעם זה לא תקציב פיתוח אלא זה תקציב המשרד.

היו"ר משה גפני:


אנחנו מצביעים.

ה צ ב ע ה

הודעה מספר 24002 – אושרה פה אחד

הודעה מספר 25001 – הרשות לזכויות ניצולי השואה


תגמולים לנכים.

רבקה לאופר:

אלה עודפים של הרשות לזכויות ניצולי השואה, שמונים אחוזים מהעודפים המחויבים.

פניה קירשנבאום:

תסבירי לי כי אני באמת רוצה לה בין. כאן זאת כבר לא התחייבויות. תשלומים לניצולי שואה, זה משהו שהיה מתוקצב והיה צריך לשלם. אם נשאר כסף בשנת 2010, יש עוד רשימה של ניצולי שואה שאצלכם לא נכללים בכללים כי החוק קבע  יותר מאוחר, ואת יודעת למה אני מתכוונת. אלה לא מקבלים כסף כי טוענים שלמדינת ישראל אין כסף. חיים מתחת לכל קווי העוני. לכם נשאר עודף כסף שלא משולם לא לאלה ולא לאלה. אני רוצה להבין מה קורה כאן.

רבקה לאופר:

זה לא עודף אלא זה עודף מחויב. 

פניה קירשנבאום:

למי התחייבתם כאן?

רבקה לאופר:

אם הכוונה היא לגבי עודף לא מחויב, יש שם, אבל כאן מדובר בעודף מחויב שכבר יש מחויבות לבצע אותו. ניצולי שואה שעדיין הבדיקה שלהם בתהליך. לא מדובר כאן בעודפים של המערכת שהולכים לטובת דברים אחרים.    זה נשאר בתוך המעגל של הרשות לזכויות ניצולי שואה.

פניה קירשנבאום:

אתה יודע שניצולי שואה, מי שהגיע עד שנה מסוימת, מקבלים את ההטבות האלה שאנחנו כולנו בעד  שהם יקבלו, אבל כל העליות שהגיעו מאז אותה שנה, לא מקבלים.                           

היו"ר משה גפני:


אני יודע.

פניה קירשנבאום:

האנשים האלה מסכנים, חולים ובתת תנאים. אנחנו כאן בבניין הזה לדעתי לא עשינו מספיק בשביל לטפל בהם.

היו"ר משה גפני:


יש מלחמה קשה של האוצר נגד הנושא הזה. את צודקת במאה אחוזים. יש כאן דברים. האמת היא שבשנים האחרונות הוסיפו מאוד בנושא של ניצולי השואה, אבל לא עשינו מספיק.

פניה קירשנבאום:

נכון.

היו"ר משה גפני:


אנחנו מצביעים.

ה צ ב ע ה

הודעה מספר 25001 – אושרה פה אחד

הודעה מספר 26002 – המשרד להגנת הסביבה

שירלי ברנע שריקי:

הבקשה  מיועדת להעביר שמונים אחוזים מהעודפים המחויבים של המשרד לשנת 2011. עיקר העודף בקרב היטל  אדמה. מדובר בפרויקטים שהם רב שנתיים.

היו"ר משה גפני:


אנחנו מצביעים.

ה צ ב ע ה

הודעה מספר 26002 – אושרה פה אחד

הודעה מספר 27001 – ביטוח לאומי

רבקה לאופר:

שמונים אחוזים מהעודפים המחויבים של ביטוח לאומי. זה אחוז מאוד קטן.

היו"ר משה גפני:


אנחנו מצביעים.

ה צ ב ע ה

הודעה מספר 27001 – אושרה פה אחד

הודעה מספר 29002 – משרד השיכון

צחי דוד:

מדובר בתקציב הרגיל של משרד השיכון. מדובר בהתחייבויות שוטפות בתחום האמרכלות, התקשרויות עם יועצים.

היו"ר משה גפני:


אנחנו מצביעים.

ה צ ב ע ה

הודעה מספר 29002 – אושרה פה אחד

הודעה מספר 30002 – משרד הקליטה

צחי דוד:

מדובר בהעברת עודפים מ-2010 ל-2011 בסך שמונים אחוזים.

היו"ר משה גפני:


אנחנו מצביעים.

ה צ ב ע ה

הודעה מספר 30002 – אושרה פה אחד

הודעה מספר 34002 – משרד התשתיות


אין רפרנט.

הודעה מספר 32004 – הוצאות משק הדלק


אין רפרנט.

הודעה מספר 36002 – משרד התעשייה

דוד שטיינמץ:

מדובר בתקציב השוטף של המשרד בתחומי אמרכלות והתפעול השוטף של המשרד.

היו"ר משה גפני:


יש לכם הרבה עובדים במשרד?

דוד שטיינמץ:

1,600 עובדים.

היו"ר משה גפני:


אנחנו מצביעים.

ה צ ב ע ה

הודעה מספר 36002 – אושרה פה אחד

הודעה מספר 68002 – רשות האוכלוסין


אין רפרנט.

הודעה מספר 76002 – משרד התעשייה

דוד שטיינמץ:

מדובר בתקציב הפיתוח של המשרד.

היו"ר משה גפני:


פיתוח אזורי תעשייה.

דוד שטיינמץ:

פיתוח אזורי תעשייה.

היו"ר משה גפני:


אנחנו מצביעים.

ה צ ב ע ה

הודעה מספר 76002 – אושרה פה אחד

הודעה מספר 54002 – רשויות פיקוח


רשות הטבע והגנים. את מי מפטרים?

קריאה:

לא מפטרים. פורשים.  אלה רשויות פיקוח, רשות ההגבלים העסקיים, בעיקר רשות הטבע והגנים.

היו"ר משה גפני:


שמונים אחוזים מהעודפים המחויבים?

קריאה:

כן.

היו"ר משה גפני:


אנחנו מצביעים.

ה צ ב ע ה

הודעה מספר 54002 – אושרה פה אחד


חבר הכנסת אדרי הסיר את הרביזיה של התחבורה.

אמנון כהן:

לגבי ההתיישבות, אני שמתי רביזיה. הרביזיה שלי מתבטלת ונכנסת לתוקף הרביזיה של פניה לאותו נושא. במקומי תשימו את הרביזיה של פניה. אני מוריד את הרביזיה שלי.

היו"ר משה גפני:


זאת פנייה אחת של כולם. פניה, נשארת רביזיה שלך. אני רק רוצה לומר לך שלי אין כאן איזה עניין שבאמת  חשוב לי. אנחנו מדברים על עודפים מחויבים.

פניה קירשנבאום:

את החטיבה להתיישבות תוריד.

היו"ר משה גפני:


אני אומר לך את האמת. אם אני הייתי אופוזיציה, חבל על הזמן. אסור להגיד את זה, אבל אני אומר. מה שאני הייתי עושה, בסדר.  אבל הייתי מרגיש בתוך תוכי אחריות. זה לעצור עבודה של משרדים. זאת לא העברה. בהעברה את יכולה לומר שאת לא רוצה לאשר אותה, שלא יתחילו פרויקט.

פניה קירשנבאום:

על להבה לא הסרתי את ההסתייגות.

היו"ר משה גפני:

הודעה מספר 38003 – משרד התעשייה

דוד שטיינמץ:

מדובר כאן בעודפים של המשרד עבור מענקים למפעלים ובעיקר לסוכנות לעסקים קטנים עבור עסקים קטנים.

היו"ר משה גפני:


אנחנו מצביעים.

ה צ ב ע ה

הודעה מספר 38003 – אושרה פה אחד

הודעה מספר 32003-  מלאי חירום

דוד שטיינמץ:

בעקבות החלטת ראש הממשלה להגדיל את מלאי החירום בנושא מזון לתינוקות ושמן. מוציאים עכשיו מכרז ענק להגדלת המלאים.

היו"ר משה גפני:


אבל אלה עודפים משנה שעברה.

דוד שטיינמץ:

נכון.

היו"ר משה גפני:


אנחנו מצביעים.

ה צ ב ע ה

הודעה מספר 32003 – אושרה פה אחד

הודעה מספר 12001 -  תפעול מינהלת הגמלאות


אין רפרנט. אני מעכב.


ההודעות אליהן לא הגיעו הרפרנטים, מעוכבות ונביא אותן לישיבה הבאה.


תודה רבה. הישיבה נעולה.

הישיבה ננעלה בשעה 13:20

